Informácia o analýze účinnosti mechanizmov
podpory vývozu a účinnosti ochranných opatrení

I)	Vyhodnotenie účinnosti ochranných opatrení vyplývajúcich zo zákonov   a z preferenčných dohôd

A) Ochranné opatrenia vyplývajúce zo zákonov

1. Vyhodnotenie účinnosti zákona č. 59/1997 Z.z. o ochrane pred dumpingom pri dovoze tovaru

	V súlade so zákonom č. 59/1997 Z.z. o ochrane pred dumpingom, ktorý vychádza z Dohody WTO o implementácii čl. VI. GATT, Únia hydinárov Slovenska podala na  Ministerstvo financií SR v roku 2002 návrh na uplatnenie antidumpingového opatrenia pri dovoze hydinového mäsa z Číny. Návrh však nespĺňal náležitosti v zmysle citovaného zákona, a preto bolo  konanie zastavené. 

2. Vyhodnotenie účinnosti zákona č. 226/1997 Z.z. o subvenciách a vyrovnávacích opatreniach

Zákon č. 226/1997 Z.z. o subvenciách a vyrovnávacích opatreniach vychádza z Dohody WTO o subvenciách. Umožňuje prijatie ochranného opatrenia v tom prípade, ak sa preukáže poškodenie domáceho výrobného odvetvia tým, že sa dováža subvencovaný obdobný alebo priamo konkurenčný výrobok.  Ochranným prostriedkom je vyrovnávacie clo na dovoz takéhoto výrobku. Od nadobudnutia platnosti zákona nebol na Ministerstvo hospodárstva SR podaný žiadny návrh podľa tohto zákona a ani sa neuplatňovalo nijaké vyrovnávacie opatrenie. 

3. Vyhodnotenie účinnosti zákona č. 214/1997 Z.z. o ochranných opatreniach pri dovoze

a)	Ochranné opatrenia týkajúce sa priemyslu

Pri uplatňovaní ochrany domáceho výrobného odvetvia Slovenská republika využíva najmä možnosti dané Dohodou  WTO o ochranných opatreniach, ktorej výkon  je v národnej legislatíve  upravený zákonom  č. 214/1997 Z.z. o ochranných opatreniach pri dovoze. Podľa tohto zákona boli na  Ministerstvo hospodárstva SR v roku 2002 podané     dva nové návrhy: 

Firma Akutrade, s.r.o. podala návrh na uplatnenie ochranného opatrenia na dovoz autobatérií. Vzhľadom na negatívne stanovisko Protimonopolného úradu Slovenskej republiky bol tento návrh odložený.  

Ďalší návrh  podal Zväz chemického a farmaceutického priemyslu Slovenskej republiky v septembri 2002, ktorým žiadal o uplatnenie ochranného opatrenia pri dovoze dusičnanu amónneho na poľnohospodárske účely, vzhľadom na vysoký nárast dovozu spôsobujúci  vytláčanie domácich výrobcov z trhu. Vzhľadom na odôvodnenosť návrhu Ministerstvo hospodárstva Slovenskej republiky rozhodlo o začatí šetrenia, ktorého výsledky z marca 2003 podporovali uplatnenie ochranného opatrenia. Ministerstvo hospodárstva Slovenskej republiky však pri svojom rozhodovaní muselo zohľadniť aj stanoviská Ministerstva pôdohospodárstva SR a Protimonopolného úradu Slovenskej republiky, ktoré boli v oboch prípadoch negatívne. Ministerstvo hospodárstva Slovenskej republiky po zvážení stanovísk Protimonopolného úradu SR a Ministerstva pôdohospodárstva Slovenskej republiky a  tiež berúc do úvahy skutočnosť, že dovozy dusičnanu amónneho na poľnohospodárske účely v roku 2003 už prudko nerastú, prehodnotilo uplatnenie ochranného opatrenia na jeho dovoz  a následne minister hospodárstva rozhodol neuplatniť ochranné opatrenie v tomto prípade.
    
V roku 2002 sa podľa  zákona č. 214/1997 Z.z. uplatňovalo ochranné opatrenie pri dovoze cukru zo všetkých krajín vo forme množstevnej kvóty  5 014 ton pre všetky krajiny okrem ČR. Globálna kvóta je ďalej rozdelená medzi Poľsko (4500 t) a ostatné krajiny  (514 t).  Dovoz  cukru  z ČR bol limitovaný obojstranne dohodnutou množstevnou kvótou vo výške 3 500 ton na základe  Zmluvy medzi SR a ČR o vytvorení colnej únie. 

V roku 2003 podali Železiarne Podbrezová, a.s. návrh na uplatnenie ochranného opatrenia pri dovoze bezšvíkových rúr. Vzhľadom na negatívne stanovisko Protimonopolného úradu Slovenskej republiky bol tento návrh odložený.  

b) Ochranné opatrenia vyplývajúce zo zákonov týkajúce sa sektoru pôdohospodárstva

	V rámci ochranných opatrení  za sledované obdobie od 8. apríla 1997 boli prijaté, resp. sa  uplatňovali,  nasledujúce opatrenia:

1. Cukor

	Rozhodnutím Ministerstva hospodárstva SR  č. 22/2001 z 19. apríla 2001 sa   uplatnilo ochranné opatrenie pri dovoze trstinového alebo repného cukru a chemicky čistej sacharózy (HS 1701) pôvodom zo všetkých krajín okrem Českej republiky vo forme ročnej množstevnej kvóty na obdobie rokov 2001 - 2004. Toto rozhodnutie bolo na základe bilaterálnych rokovaní s Poľskou republikou  zmenené rozhodnutím č. 287/2001 z          13. decembra 2001.  

Podľa rozhodnutia Ministerstva hospodárstva SR č. 287/2001  bola stanovená na rok 2002 množstevná kvóta :
vo výške 4 500  ton na dovoz cukru z Poľskej republiky 
a 514 ton na dovoz cukru z ostatných krajín

pre rok 2003  bola stanovená množstevná kvóta:
5 175 ton na dovoz cukru z Poľskej republiky
a 591 ton na dovoz cukru z ostatných krajín.

	Uplatnené ochranné opatrenie plní svoj účel, dovozy cukru do Slovenskej republiky sa realizujú len do výšky stanovených  množstevných  kvót a sú zabezpečované systémom vydávania neautomatických licencií Ministerstvom hospodárstva SR. 

	Pri dovozoch cukru z  Českej republiky  sa uplatňuje množstevné obmedzenie na dovoz cukru v objeme 3 500 ton. Ide o obojstrannú množstevnú kvótu, ktorá bola dohodnutá Memorandom výrobcov cukru v Českej republike a Slovenskej republike ešte v roku 1999. Táto dohoda bola prerokovaná a potvrdená Výborom pre koordináciu hospodárskej politiky v poľnohospodárstve ako aj Radou colnej únie SR a ČR. Táto obojstranná dohoda plní svoj  účel, nakoľko sa dovozy  realizujú len do výšky  stanovenej kvóty.

2. Nealkoholické nápoje

	V súvislosti s nadmernými dovozmi nealkoholických nápojov (HS 2202) z  Českej republiky na Slovensko bolo uplatnené od  roku 1997  ochranné opatrenie pri dovoze tejto komodity vo forme množstevnej kvóty, ktorá sa administruje prostredníctvom neautomatických  licencií. V  roku 2002 bola kvóta na dovoz z Českej republiky vo výške 630 000 hl, na ktorú sa realizoval v 2. polroku 2002 dovoz vo výške 29 452 hl. 

3. Repkový olej a mäsové konzervy

	V zmysle článku 22 Zmluvy medzi Slovenskou republikou a Českou republikou o vytvorení colnej únie bolo prijaté ochranné opatrenie za účelom ochrany domáceho výrobného odvetvia pred zvýšenými dovozmi z Českej republiky formou množstevnej kvóty, ktorá sa administrovala prostredníctvom neautomatických licencií na obdobie od 1.9.2002 – 31.12.2002 na nasledujúce komodity:
repkový olej (HS 1514 99 90)  vo výške  3188 ton
homogenizované prípravky (mäsové konzervy) (HS 1602 10 00) vo výške  1 013  ton.

	Uvedené opatrenie splnilo svoj účel, pretože v uvedenom období dovozy neprekročili stanovené kvóty ani u jednej komodity.

Na základe dohody ministra priemyslu a obchodu ČR a podpredsedu vlády a ministra hospodárstva SR Rada colnej únie svojim rozhodnutím č. 27 z 13. decembra 2002 schválila, že od roku 2003 sa vo vzájomnom obchode  medzi Slovenskou republikou a Českou republikou nebudú prijímať žiadne nové ochranné opatrenia  podľa článku        22  Zmluvy medzi ČR a SR o vytvorení colnej únie, s výnimkou cukru. Uplatňovanie už prijatých ochranných opatrení bude ukončené dňom 31.12.2002. Toto rozhodnutie Rady colnej únie prerokovala aj vláda SR dňa 23.4.2003 a vyslovila s ním súhlas. V zmysle uvedených vyššie skutočností sa v súčasnosti uplatňuje v podstate len jedno ochranné opatrenie  a to na dovozy cukru.

4. Bravčové mäso

Za posledné tri roky dovoz bravčového mäsa (HS 0203) vrátane jatočných ošípaných (HS010392) vykazoval trvalý nárast, ktorý v roku 2002 predstavoval viac ako 10 % domácej spotreby. Tieto dovozy  spôsobili problémy s odbytom a znižujúce sa nákupné ceny v konečnom dôsledku  spôsobujú finančné straty u chovateľov ošípaných. Vážnu ujmu domácemu výrobnému odvetviu hrozia spôsobiť aj narastajúce dovozy hydinového mäsa „Gallus domesticus“ za posledné tri roky. Domáce produkčné a spracovateľské kapacity sú dostatočné a dokážu zabezpečiť krytie prírastku spotreby hydinového mäsa na trhu v Slovenskej republike. Hydinárske spoločnosti jednoznačne potvrdzujú rastúcu tendenciu poškodzovania a existenciu ohrozenia domácej produkcie. 

	Zväz chovateľov ošípaných na Slovensku podal dňa 8. apríla 2003 na Ministerstvo hospodárstva SR návrh na uplatnenie dočasného ochranného opatrenia pred nadmerným dovozom bravčového mäsa podľa zákona č. 214/1997 Z. z. o ochranných opatreniach. Ministerstvo pôdohospodárstva Slovenskej republiky aktívne spolupracovalo  so Zväzom chovateľov  ošípaných na Slovensku  a podporilo požiadavku Zväzu na ochranu domácich výrobcov jatočných ošípaných a uplatnenie dočasného ochranného opatrenia. Vzhľadom na negatívne stanovisko Protimonopolného úradu neboli splnené podmienky na uplatnenie ochranného opatrenia a podľa zákona č. 214/1997 Z. z. o ochranných opatreniach pri dovoze bol návrh Ministerstvom hospodárstva Slovenskej republiky dňa 15. mája 2003 odložený.

5. Jatočná hydina

Únia hydinárov Slovenska dňa 17.3.2003 predložila  Ministerstvu hospodárstva Slovenskej republiky návrh na uplatnenie  dočasného ochranného opatrenia v zmysle § 16 zákona č. 214/1997 Z. z. o ochranných opatreniach na ochranu domácich výrobcov jatočnej hydiny (HS 0105 92 00 a 0105 93 00) a hydinového mäsa (HS 0207 11 –14). Ministerstvo pôdohospodárstva SR  listom z 25.4.2003 podporilo požiadavku Únie hydinárov Slovenska na uplatnenie dočasného ochranného opatrenia na ochranu domácich a spracovateľských hydinárskych spoločností. Protimonopolný úrad SR v stanovisku         z 23.5.2003 konštatoval, že je možné prijatie administratívnych opatrení na zreálnenie podmienok dovozov do takej miery, aby  takéto opatrenia nemali za následok všeobecné vylúčenie dovozu hydinového mäsa.

Ministerstvo hospodárstva SR v zmysle zákona 214/1997 Z. z. o ochranných opatreniach pri dovoze dňa 16.6.2003  návrh na uplatnenie ochranného opatrenia odložilo. Prijatie ochranného opatrenia by bolo  v tomto prípade neúčinné, keďže dĺžka šetrenia je   9 mesiacov. Účinnosť takto prijatého opatrenia by nastala  prakticky až tesne pred vstupom SR do EÚ, avšak mohla by platiť iba do 1.5.2004. Našim vstupom do EÚ prestanú platiť všetky ochranné opatrenia SR voči tretím krajinám. Na druhej strane Slovenská republika preberie všetky ochranné opatrenia EÚ voči tretím krajinám. Ministerstvo hospodárstva Slovenskej republiky bralo do úvahy aj dovoz hydiny za január až máj 2003, pričom zistilo, že nadmerný dovoz nenastal, naopak došlo k poklesu. Skúmaním predbežného monitoringu Colného riaditeľstva SR za jún 2003 sa potvrdila klesajúca tendencia dovozu jatočnej hydiny a hydinového mäsa do SR.

B. Ochranné opatrenia prijaté v zmysle preferenčných dohôd 

1. Dohoda o colnej únii

V roku 2002 a do 25. júla 2003 (termín vypracovania materiálu) SR neuplatňovala žiadne ochranné opatrenia pri dovoze podľa možností daných  CEFTA. 

Podľa Zmluvy medzi SR a ČR o vytvorení colnej únie SR v roku 2002 uplatňovala okrem vyššie uvedenej množstevnej kvóty  pri dovoze cukru aj ochranné opatrenie pri dovoze nealkoholických nápojov z ČR vo forme množstevnej kvóty vo výške vo výške 540 tis. hl. V roku 2002  SR v súlade s čl. 22 tejto dohody zaviedla aj ochranné opatrenia pri dovoze repkového oleja vo forme množstevnej kvóty vo výške  3 188 ton a pri dovoze homogenizovaných prípravkov (mäsové konzervy) vo  forme množstevnej kvóty vo výške 1 013 ton.  

V zmysle rozhodnutia Rady colnej únie SR a ČR č. 27 zo dňa 13. decembra 2002 bolo uplatňovanie všetkých prijatých ochranných opatrení, s výnimkou recipročne prijatých opatrení na dovozy cukru, ukončené dňom 31. decembra 2002. Strany sa zároveň zaviazali, že vo vzájomnom obchode medzi SR a ČR nebudú prijímať žiadne nové ochranné opatrenia podľa čl. 22 Zmluvy medzi SR  a ČR o vytvorení colnej únie.

2. Ochranné opatrenia  na dovoz z krajín, ktoré nie sú členmi WTO

	Okrem vyššie uvedených ochranných opatrení, z dôvodu nadmerného dovozu obuvi z Číny sa od roku 1999 uplatňovala množstevná kvóta pri dovoze obuvi z Číny. V roku 2002 bolo možné na základe tohto ochranného opatrenia doviezť z Číny maximálne 3 mil. párov obuvi. Uvedené ochranné opatrenie však nebolo účinné v pôvodne zamýšľanom rozsahu. Obmedzil sa síce dovoz obuvi z Číny takmer o 50 %, avšak tieto dovozy boli nahradené dovozmi obuvi z krajín susediacich s Čínou, ktoré sa prudko zvýšili. Napriek týmto skutočnostiam bol zaznamenaný pozitívny efekt uvedeného ochranného opatrenia na situáciu v domácom výrobnom odvetví, ktorému toto ochranné opatrenie pomohlo prekonať krízu z roku 1999 a v súčasnosti je domáce odvetvie už ziskové.

C. Vplyv uplatňovaných ochranných opatrení na zahraničný obchod

 	Analýza ukazuje, že ochranné opatrenia predstavovali určité obmedzenie dovozu, ktoré umožňovalo domácim výrobcom, aby si upevnili a zlepšili postavenie na trhu s obdobným výrobkom. Tieto opatrenia sa vzťahovali len na 0,2 % dovozu, vychádzajúc z možností daných medzinárodnými zmluvami a pravidlami pre zahraničný obchod. V roku 2002 sa uplatňované ochranné opatrenia vzťahovali na dovozy v hodnote                1 558 mil. Sk a ich pozitívny dopad na obchodnú bilanciu bol cca 156 mil. Sk. V tejto súvislosti  je potrebné pripomenúť, že ochranné opatrenia sa neprijímajú s cieľom zlepšiť obchodnú bilanciu, ale za účelom zlepšenia situácie v príslušnom výrobnom odvetví. Z tohto hľadiska väčšina ochranných opatrení prijatých v uplynulom období splnila, resp. plní svoj cieľ, kvôli  ktorému boli prijaté.

II) Vyhodnotenie účinnosti mechanizmov podpory vývozu

	Mechanizmy podpory vývozu využíva prakticky len rezort pôdohospodárstva. Možno ich rozdeliť do niekoľkých skupín:

a) Priama podpora

V prvej skupine ide o možnosť vývozu niektorých komodít v rámci preferencií, ktoré sú uzatvárané v rámci multilaterálnych dohôd, (napr. WTO, EÚ, CEFTA, EZVO)  a  v rámci bilaterálnych dohôd o voľnom obchode, (napr. s pobaltskými krajinami, Izraelom a Tureckom). Slovenská republika vychádzajúc z týchto dohôd je zapojená do viacerých obchodných aktivít s  preferečným zaobchádzaním. Prostredníctvom vyššie uvedených dohôd má slovenský agrokomplex vytvorené podmienky na účinnejšie  zapojenie sa do vývozu pri nižšom preferenčnom cle, ako je zmluvné clo do toho ktorého zoskupenia, resp. do tej ktorej krajiny

V tejto oblasti vidíme rezervy tak na strane podnikateľskej sféry, nakoľko nie všetky preferenčné možnosti sú našimi podnikateľskými subjektami využívané, ako aj na druhej strane vo výške  úrovne podpory agrárneho sektoru a hlavne podpory jeho exportu, kde Slovenská republika výrazne zaostáva za ekonomicky vyspelými štátmi, ale aj za okolitými štátmi, napr. za Maďarskou republikou, Českou republikou, resp. Poľskou republikou. 

Proexportné zameranie agrárnej politiky nie je možné zabezpečiť bez dostatočných finančných zdrojov zo štátneho rozpočtu na poskytovanie dotácií na podporu výroby a exportu na úrovni limitov stanovených ešte Uruguajským kolom GATT (ďalej len UK GATT). S tým úzko súvisí aj druhá skupina mechanizmov, ktorou je Intervenčná poľnohospodárska agentúra Slovenskej republiky.

Mechanizmy podpory v rámci exportných dotácii, ktoré v rámci zákona využíva Intervenčná poľnohospodárska agentúra Slovenskej republiky (ďalej len IPA SR) sú nízko pod úrovňou vyššie uvedených limitov stanovených UK GATT. 

V roku 2002 z možného  limitu 1 700 mil. Sk, čerpala IPA  SR  len prostriedky pridelené zo štátneho rozpočtu v objeme cca 600 mil. Sk a to len na vybrané druhy výrobkov. Išlo o sušené mlieko, syry, ovocie a zelenina a výrobky z nich,  slad, živý hovädzí dobytok a cukor. Ani pri týchto výrobkov však nemohla v rámci limitu štátneho rozpočtu dočerpať povolenú výšku objemu a hodnoty. V rámci uvedeného limitu UK GATT je možné využiť exportné dotácie aj na ďalšie výrobky, ktoré však z vyššie uvedených dôvodov nebolo možné exportne podporiť. V prílohe č.1 uvádzame čerpanie exportných dotácií za rok 2002, priebežné čerpanie exportných dotácií za obdobie 1.polroku  2003 ako aj  prehľad možností exportnej podpory v rámci našich záväzkov WTO podľa objemov jednotlivých komodít spolu s finančnou výškou možnosti ich podpory.

b) Nepriama podpora

Ďalšou skupinou mechanizmov podpory vývozu, ktorú rezort v sledovanom období využíval, a samozrejme aj v budúcnosti v závislosti na výške finančných prostriedkov bude využívať, je nepriama podpora.  Tou je podpora podnikateľských subjektov, ktoré sa zúčastňujú na vybraných domácich a  medzinárodných poľnohospodárskych a potravinárskych výstavách a veľtrhoch prostredníctvom SAMO. 

	V sledovanom období bola prostredníctvom SAMO z prostriedkov IPA poskytnutá podpora  na nasledujúce výstavy:   

II. polrok 2002

Zlatá jeseň, Moskva 			 	
Agrokomplex, Nitra			 	
Medzinárodná záhradnícka výstava IGA 2003, Rostock, Nemecko	, ktorá bola realizovaná v dvoch etapách v roku 2002 a 2003

I. polrok 2003 

Grune Woche, Berlin				

Účasť podnikateľskej sféry  na výstavách podporuje nadviazanie priamych kontaktov so zahraničnými partnermi, propagáciu slovenských výrobkov, uzatváranie kontraktov na export týchto výrobkov a tým aj zvyšovanie exportu. 

Záver

Zavedené ochranné opatrenia splnili svoj účel a ochránili domáce výrobné odvetvie. Mechanizmy podpory vývozu, ktoré bolo možné využiť, podporili export a pre podnikateľskú sféru vytvorili možnosť efektívnejšieho nadviazania kontaktov so zahraničnými partnermi. Vzhľadom na vstup Slovenskej republiky do Európskej únie od  1. mája 2004 a prebratie systému ochranných opatrení Európskej únie, odporúčame upustiť od ročného analyzovania účinnosti mechanizmov podpory vývozu a ochranných opatrení Slovenskej republiky.